
                   1. Reprezentarea obligatorie a minorităţilor în Parlamentele naţionale

                   1.1. State membre ale Uniunii Europene
                   CIPRU

                   Potrivit art. 62 alin 2 din Constituţie, minoritatea turcă are garantat un număr de 24 de locuri în Parlament. Începând cu alegerile parlamentare desfăşurate în anul 1964, aceste locuri au rămas neocupate, minoritatea turcă participând doar la alegerile desfăşurate în Republica Turcă a Ciprului de Nord, formaţiunea statală creată în anul 1974 în urma invadării părţii de nord a Ciprului de către armata turcă.
                   Polonia

                   Potrivit prevederilor art. 134 din Legea electorală (2001), minoritatea germană are garantate 2 locuri în Seim, Camera inferioară a Parlamentului. De asemenea, candidaţii minorităţilor naţionale sunt exceptaţi de la aplicarea regulii pragului electoral de 5%. 
                   Slovenia

                   Potrivit art. 80 din Constituţie şi art. 2 din Legea electorală, minorităţile maghiară şi italiană au garantate câte un loc în Adunarea Naţională, având şi dreptul de veto în cazul adoptării unor legi cu aplicabilitate directă asupra situaţiei acestor minorităţi. În plus, Regulamentul Adunării Naţionale prevede la art. 29 că cei doi deputaţi ai minorităţilor naţionale au împreună statutul de grup politic. 
                1.2. Alte state europene

                  Bosnia - Herţegovina

                   Adunarea Parlamentară a Republicii Bosnia-Herţegovina este alcătuită din Camera Poporului şi Camera Reprezentanţilor. În art. IV din Constituţie se stipulează faptul că, din totalul de 57 de locuri ale Adunării Parlamentare, în Camera Poporului sunt garantate 7 locuri pentru minorităţile naţionale, altele decât cea croată şi sârbă. Aceeaşi prevedere se regăseşte şi în Legea electorală (2001) - art. 4.19 şi 19.16. 

                  Croaţia

                   Legea privind drepturile minorităţilor naţionale stipulează faptul că minorităţilor le sunt garantate un număr de locuri în Parlament, inclusiv pentru cele care nu sunt menţionate în Constituţie. Astfel, în art. 19 parag 2 se menţionează că minorităţile naţionale nu pot ocupa mai puţin de cinci şi mai mult de opt locuri în Parlament. Paragraful 3 menţionează că membrilor minorităţilor naţionale care reprezintă mai mult de 1,5% din totalul populaţiei ţării li se garantează între 1 şi 3 locuri în Parlament. Paragraful 4 menţionează că membrilor minorităţilor naţionale care reprezintă mai puţin de 1,5% din totalul populaţiei ţării li se garantează 4 locuri în Parlament.
                   Republica Muntenegru

                   Potrivit prevederilor Legii privind minorităţile naţionale, art. 24 şi art. 25, minorităţile care reprezintă un procent cuprins între 1 şi 5% din populaţie au garantate un loc în Parlament, iar cele care reprezintă un procent mai mare de 5% au garantate 3 locuri
. Cele două articole de lege au fost declarate neconstituţionale de către Curtea Constituţională a Republicii Muntenegru în anul 2006, devenind inaplicabile până la modificarea Constituţiei ţării. 
                   Kosovo

                   Planul revizuit al ONU pentru Kosovo prevede ca minoritatea sârbă să fie reprezentată de 15 deputaţi în Parlament, celelalte minorităţi având rezervate un număr de 5 locuri.

                 2. Facilităţi oferite reprezentanţilor minorităţilor naţionale
                   O serie de ţări nu garantează prezenţa membrilor minorităţilor în Parlament, dar oferă o serie de facilităţi acestora. 

                   Belgia 

                   Constituţia belgiană stabileşte o serie de reguli pentru reprezentarea diferitelor grupări lingvistice, altele decât minorităţile naţionale în sens strict. Flamanzii, valonii şi minoritatea germană beneficiază de drepturi egale în ceea ce priveşte prezervarea identităţii culturale şi lingvistice, constituind comunităţi distincte şi având organe executive separate. 

                   Potrivit art. 61, 67 şi 72 din Constituţia Belgiei, 40 dintre membrii Senatului sunt aleşi direct în circumscripţii constituite pe criterii lingvistice - 25 de către Colegiul electoral olandez şi 15 de către Colegiul electoral francez. De asemenea, 21 de senatori sunt desemnaţi de către adunările comunităţilor - 10 de către şi din cadrul Consiliului comunităţii flamande, 10 numiţi de Consiliul comunităţii franceze şi 1 de către şi din cadrul Consiliului comunităţii germane. Potrivit Constituţiei, 10 senatori sunt numiţi în funcţie de reprezentarea partidelor în Senat - 6 de către senatorii aleşi direct şi 4 de către cei 21 de senatori desemnaţi de către comunităţi. 

                   Danemarca 

                   Potrivit prevederilor art. 12 al Legii electorale (1987), cu modificările şi completările ulterioare, partidul care reprezintă minoritatea germană este exceptat de la regula pragului electoral de 2%, iar înregistrarea candidaţilor acestuia în campania electorală nu necesită prezentarea unei liste de semnături.

                   Reprezentanţii Insulelor Feroe şi ai Groenlandei au rezervate câte 2 locuri în Folketing (Parlamentul danez) care sunt ocupate de reprezentanţii formaţiunilor politice cel mai bine clasate în scrutinul care are loc în aceste teritorii. 
                   Germania

                   Potrivit prevederilor art. 6 alin 6 din Legea electorală, în cazul Bundestag-ului, minorităţile naţionale sunt exceptate de la aplicarea regulii pragului electoral de 5%. Această prevedere nu ajută o minoritate să obţină un loc în Parlament, dacă nu are un număr semnificativ de voturi. 
                   Finlanda

                   Conform art. 25 alin 2 din Constituţie, în Insulele Alaund se constituie o circumscripţie electorală distinctă, deci se exceptează de la criteriul numeric stabilit pentru circumscripţiile din restul teritoriului, astfel încât aceste insule să aibă un reprezentant în cadrul Parlamentului naţional. 
                   3. Concluzii
                   În „Ghidul de proceduri” menite să îmbunătăţească participarea minorităţilor naţionale la procesul electoral, publicat în anul 2001 de OSCE – Oficiul pentru instituţii democratice şi drepturile omului, se arată că garantarea locurilor pentru o minoritate naţională poate asigura reprezentarea în Parlament a acesteia, dar, dacă această garantare nu este completată cu alte procese şi mecanisme, cum ar fi finanţarea, eligibilitatea, perfecţionarea şi educaţia, reprezentarea poate avea o foarte mică influenţă. 
                   Prin urmare, în timp ce sistemul electoral poate asigura reprezentarea minorităţii naţionale în Legislativ, acest fapt nu oferă nici o garanţie că acea minoritate va deţine un rol important în parlament sau în structurile guvernamentale. Deseori, simpla reprezentare nu este suficientă, trebuind să fie sprijinită prin alte măsuri. De exemplu, în parlament reprezentanţilor minorităţilor li se pot atribui roluri-cheie în comisiile parlamentare cu atribuţii specifice acestei problematici, sau pot fi stabilite proceduri speciale care să se refere la voturile exprimate de reprezentanţii minorităţilor naţionale în legătură cu problemele lor specifice. În structurile guvernamentale, atribuirea proporţională a funcţiilor publice poate reprezenta un mecanism ce oferă un sens real participării reprezentanţilor minorităţilor naţionale la viaţa publică. Aceste măsuri de sprijinire pot contribui la consolidarea activităţii desfăşurate de minorităţile naţionale în viaţa publică şi la eliminarea ocupării formale a unor locuri în parlamentele naţionale.    
                   Dacă o minoritate naţională are garantată pe cale legislativă reprezentarea în Legislativ, este necesar ca acest lucru să reprezinte o completare a dreptului de a alege. De exemplu, în alegerile parlamentare din Croaţia (Camera inferioară), alegătorii aparţinând unui grup minoritar pot avea dreptul de a vota atât candidaţii de pe lista naţională, cât şi candidaţii minorităţii respective. Motivul este acela că, este greşit să se considere că un membru al unei minorităţi votează automat candidaţii acelei minorităţi. Acolo unde este posibil, partidele trebuie să încurajeze includerea pe listele lor a candidaţilor minorităţilor naţionale, aceasta asigurând o mai mare reprezentare şi contribuind la o mobilizare mai bună la urne a reprezentanţilor minorităţilor etnice.   
� sârbi 31,99%, bosniaci 7,77%, albanezi 5,03%, musulmani 3,97%, croaţi 1,1%, altele 0,46%.

